En 60-årig mand er mandag middag blevet overført til Rigshospitalets brandsårsafdeling.

Mandag morgen blev Nordjyllands Beredskab kaldt ud til en brand i en ældrebolig i Gandrup. Det viste sig at branden var opstået hos en 60-årig mand, der var sengeliggende. Formentligt er rygning i sengen brandårsagen, oplyser Nordjyllands Politi. Både en akutbil med en læge og brandfolk kom til stedet. Det lykkedes dem hurtigt at slukke ilden, men den 60-årige mand er alvorligt tilskadekommen. Han blev forbrændt på benene ligesom han havde fået en masse røg. Han er mandag middag blevet overført til Rigshospitalets brandsårsafdeling.